**IEKŠĒJIE NOTEIKUMI**

Rīgā

|  |  |  |
| --- | --- | --- |
| Datums skatāms laika zīmogā |  | 1D-03e/4 |

**Zinātnisko institūciju reģistram iesniegto dokumentu izvērtēšanas kārtība**

Izdoti saskaņā ar

Valsts pārvaldes iekārtas likuma

72. panta pirmās daļas 2. punktu

1. Iekšējie noteikumi (turpmāk – noteikumi) nosaka:

1.1. kārtību, kādā Izglītības kvalitātes valsts dienests (turpmāk – dienests) veic Zinātnisko institūciju reģistram (turpmāk – reģistrs) iesniegto dokumentu pārbaudi;

1.2. institūcijas atbilstības Zinātniskās darbības likumā (turpmāk – Likums) noteiktajiem kritērijiem institūcijas reģistrēšanai reģistrā izvērtēšanas kārtību;

1.3. reģistra amatpersonas (turpmāk – amatpersona) lēmuma par ieraksta izdarīšanu reģistrā, ieraksta reģistrā izdarīšanas atlikšanu, atteikumu izdarīt ierakstu vai zinātniskās institūcijas izslēgšanu no reģistra pieņemšanas kārtību;

1.4. kārtību, kādā dienests pārbauda reģistram sniegto ziņu un dokumentu atbilstību īstenībai un nodrošina reģistram iesniegto dokumentu, uz kuru pamata izdarīts ieraksts reģistrā, glabāšanu;

1.5. kārtību, kādā dienests nodrošina reģistrā izdarīto ierakstu un reģistram iesniegto dokumentu pieejamību atbilstoši Likuma 27. panta otrajā un trešajā daļā noteiktajam.

2. Dienests pieņem Likuma 1. panta 7. punktā minētās institūcijas (turpmāk – institūcija) iesniegumu tās reģistrācijai reģistrā un tam pievienotos dokumentus, ievērojot Likuma 29. panta pirmajā daļā noteikto, ka institūcijas vadītājs ir iesniedzis Izglītības un zinātnes ministrijai (turpmāk – ministrija) iesniegumu par institūcijas reģistrēšanu, klātienē, nosūtot pa pastu vai elektroniski (turpmāk – reģistrācijas iesniegums).

3.Dienestā saņemto reģistrācijas iesniegumu reģistrē par dienesta dokumentu un arhīvu pārvaldību atbildīgais darbinieks Dokumentu vadības sistēmā “Namejs” un nodod uzdevuma uzdošanai (rezolūcijas sagatavošanai) dienesta vadītājam, kurš iesniegumu nodod tālākai virzībai par uzdevuma izpildi atbildīgajai dienesta amatpersonai (turpmāk – amatpersona).

4. Amatpersona divu darbdienu laikā uzdod dienesta Licencēšanas un reģistru departamenta juriskonsultam (turpmāk – juriskonsults) veikt reģistrācijas iesniegumā ietvertās informācijas atbilstības īstenībai pamatpārbaudi, tai skaitā, izvērtējot reģistrācijas iesniegumu atbilstoši Likuma 28. panta otrajā, trešajā, ceturtajā vai piektajā daļā noteiktajiem kritērijiem.

5. Juriskonsults triju darbdienu laikā pēc šo noteikumu 4. punktā minētā uzdevuma saņemšanas veic šo noteikumu 4. punktā minēto pamatpārbaudi, aizpilda Zinātniskās institūcijas statusa iegūšanai noteikto kritēriju izvērtējumu (pielikums), ailē „Atbilstība” norādot informāciju par kritēriju izpildes faktu konstatēšanu, un iesniedz to amatpersonai.

6. Amatpersona veic reģistrācijas iesniegumā ietvertās informācijas atbilstības īstenībai papildpārbaudi un pieņem lēmumu par ieraksta izdarīšanu reģistrā, ieraksta reģistrā izdarīšanas atlikšanu vai atteikumu izdarīt ierakstu reģistrā Likuma 30. panta pirmajā daļā noteiktajos termiņos.

7. Ja juriskonsults vai amatpersona konstatē, ka nepieciešama papildinformācija, lai izvērtētu institūcijas atbilstību Likuma 28. panta otrajā, trešajā, ceturtajā vai piektajā daļā noteiktiem kritērijiem, amatpersona sagatavo informācijas pieprasījumu institūcijai vai iestādei, kuras rīcībā varētu būt attiecīgā papildinformācija, vienlaikus lemjot par ieraksta reģistrā izdarīšanas atlikšanu Likuma 30. panta pirmajā daļā noteiktajā termiņā, un, ja nepieciešams, par administratīvā akta (lēmuma par ieraksta izdarīšanu reģistrā) izdošanas termiņa pagarināšanu Administratīvā procesa likuma 64. panta otrajā daļā noteiktajā kārtībā.

8. Pēc šo noteikumu 7. punktā minētās papildinformācijas saņemšanas juriskonsults atkārtoti veic šo noteikumu 4. punktā minēto pamatpārbaudi un sagatavo šo noteikumu 5. punktā minēto informāciju, ko iesniedz amatpersonai. Amatpersona veic atkārtotu šo noteikumu 6. punktā minēto papildpārbaudi, pieņem lēmumu par ieraksta izdarīšanu reģistrā un izdara ierakstu reģistrā (Nacionālās zinātniskās darbības informācijas sistēmā (turpmāk – sistēma)) vai pieņem lēmumu par atteikumu izdarīt ierakstu reģistrā.

9. Ja ir saņemts iesniegums par grozījumu izdarīšanu reģistrā un dokumenti, kas pamato grozījumus reģistrā izdarītajos ierakstos (turpmāk – grozījumu iesniegums), amatpersona sadarbībā ar juriskonsultu izvērtē grozījumu iesniegumā izteikto lūgumu par nepieciešamajiem grozījumiem reģistrā atbilstoši Likuma [28. panta](https://likumi.lv/ta/id/107337#p28) pirmās daļas 1., 2., 3., 4. un 5. punktā norādītajās ziņās, pieņem rakstveida lēmumu par grozījumu izdarīšanu reģistrā (ja nepieciešams, izdod institūcijai jaunu reģistrācijas apliecību) un izdara grozījumus reģistrā vai pieņem rakstveida lēmumu par ieraksta reģistrā izdarīšanas atlikšanu, vai rakstveida lēmumu par atteikumu izdarīt ierakstu reģistrā Likuma 30. panta pirmajā daļā noteiktajos termiņos.

10. Lēmumā par ieraksta reģistrā izdarīšanas atlikšanu norāda termiņu institūcijas iesniegtajos dokumentos konstatēto trūkumu novēršanai, ievērojot Administratīvā procesa likuma 64. panta otrajā daļā noteikto. Ja minētajā termiņā trūkumi nav novērsti, amatpersona pieņem lēmumu par atteikumu izdarīt ierakstu reģistrā.

11. Pārbaudot sistēmā esošo datu, reģistram sniegto ziņu, kā arī reģistrācijas iesniegumā vai grozījumu iesniegumā norādītajā informācijā ietverto datu atbilstību īstenībai un Likuma 28. panta otrajā, trešajā, ceturtajā un piektajā daļā noteiktajiem kritērijiem, un konstatējot neatbilstības, dienests trīs darbdienu laikā no reģistrācijas iesniegumā vai grozījumu iesniegumā norādītajā informācijā ietverto datu, vai sistēmā esošo datu neatbilstības konstatācijas dienas informē institūciju par nepieciešamību labot datus atbilstoši Likuma prasībām, vajadzības gadījumā pieprasot rakstveida paskaidrojumu.

12. Kad pagājis viens gads kopš institūcija ir reģistrēta reģistrā, lai nodrošinātu Likuma 32. panta trešās daļas izpildi attiecībā uz institūcijas pienākumu īstenot zinātnisko projektu vai publicēt zinātnisko rakstu, amatpersona divu kalendāro nedēļu laikā nosūta rakstveida pieprasījumu institūcijai sniegt informāciju par tās īstenotu vai īstenojamu zinātnisko projektu un par tās akadēmiskajos amatos nodarbināto personu publicētajiem zinātniskajiem rakstiem, pārstāvot institūciju.

13. Ja amatpersona konstatē Likuma 32. panta trešajā daļā noteikto pamatu institūcijas izslēgšanai no reģistra vai arī ir saņemta apliecinoša informācija par citiem Likuma 32. pantā minētajiem gadījumiem, kuriem iestājoties institūcija ir izslēdzama no reģistra, tā trīs darbdienu laikā no minētā fakta konstatācijas dienas vai attiecīgas informācijas saņemšanas dienas pieņem lēmumu par institūcijas izslēgšanu no reģistra un sistēmā izdara ierakstu par institūcijas izslēgšanu, paziņo šo lēmumu institūcijai, vienlaikus informējot par to arī ministriju.

14. Ja dienests atbilstoši Likuma 32. panta pirmās daļas 2., 3., 4., 5., 6. vai 8. punktam konstatējis vai no ministrijas vai citas iestādes saņēmis pirmreizēju informāciju, ka institūcijas darbība neatbilst normatīvo aktu prasībām (piemēram, institūcija neiesniedz pārskatus par zinātnisko darbību), amatpersona piecu darbdienu laikā no attiecīgās informācijas saņemšanas dienas sagatavo un nosūta rakstveida pieprasījumu institūcijai par konstatētajām neatbilstībām, norādot konkrētu termiņu minēto neatbilstību novēršanai un vajadzības gadījumā pieprasot arī rakstveida paskaidrojumu.

15. Ja šo noteikumu 14. punktā minētajā pieprasījumā norādītajā termiņā institūcija nesadarbojas ar dienestu, tai skaitā nav iesniegusi dienestam pieprasīto informāciju un nav novērsusi konstatētās neatbilstības, amatpersona pieņem lēmumu par institūcijas izslēgšanu no reģistra atbilstoši Likuma 32. panta pirmās daļas 2., 3., 4., 5., 6. vai 8. punktā noteiktajam, paziņojot šo lēmumu institūcijai un informējot par to arī ministriju.

16. Lai izvērtētu institūcijas atbilstību Likuma 28. panta otrajā, trešajā, ceturtajā vai piektajā daļā noteiktajiem kritērijiem un 32. panta trešajā daļā noteiktajam, amatpersona var lūgt ministrijas vai Latvijas Zinātnes padomes viedokli.

17. Ja dienestā saņemts pieprasījums atbilstoši Likuma 27. panta otrajā un trešajā daļā noteiktajam, juriskonsults 10 darbdienu laikā sagatavo reģistra lietā esoša dokumenta izrakstu, norakstu, kopiju vai izziņu par reģistrā izdarītajiem ierakstiem. Amatpersona izraksta, noraksta vai kopijas pareizību apliecina ar amatpersonas parakstu un zīmogu, norādot tās izsniegšanas datumu, bet izziņu izsniedz par to, ka attiecīgs ieraksts reģistrā nav grozīts vai nav izdarīts.

18. Ierakstus reģistrā, reģistram iesniegto reģistrācijas iesniegumu, grozījumu iesniegumu un amatpersonas pieņemtos lēmumus, kas attiecas uz ierakstiem reģistrā, glabā līdz brīdim, kad ir pilnībā sasniegts ierakstu reģistrā, reģistrācijas iesnieguma, grozījumu iesnieguma un amatpersonas lēmumu izmantošanas mērķis. Ierakstus reģistrā, kas ievietoti sistēmas arhīvā, reģistrācijas iesniegumu, grozījumu iesniegumu un amatpersonas pieņemtos lēmumus, kas attiecas uz ierakstiem reģistrā, glabā 10 gadus pēc ierakstu reģistrā ievietošanas sistēmas arhīvā.

19. Amatpersonas pieņemto lēmumu, kas attiecas uz ierakstiem reģistrā, glabāšanu nodrošina dienests.

20. Juriskonsults nodrošina reģistram iesniegtā reģistrācijas iesnieguma vai grozījumu iesnieguma apriti, glabāšanu atbilstoši normatīvajiem aktiem par dokumentu apriti, glabāšanu, izstrādāšanu, kā arī nodrošina reģistrācijas iesnieguma vai grozījumu iesnieguma izsniegšanu pieprasītājam.

Saskaņoti ar Izglītības un zinātnes ministriju 2021. gada 29. aprīlī.

Vadītāja I.Juhņēviča